На гэты раз мерапрыемства наладзілі ў гонар самога Васіля Кульбіцкага. Віншавалі юбіляра яго былыя калегі, самі ўжо ветэраны, з якімі было што ўспомніць, добрага здароўя і доўгіх гадоў жыцця зычылі настаўнікі, што працуюць у школе зараз. Шчырыя пажаданні аптымізму, бадзёрасці, выдатнага настрою выказалі юбіляру старшыня ветэранскай арганізацыі СШ № 1 Валянціна Кураленя, педагогі-ветэраны Іван Кірынскі і Ларыса Маркевіч. Не шкадавалі віншаванняў і шчырых слоў падзякі дырэктар школы Валянціна Сыцька і старшыня школьнай пярвічнай прафсаюзнай арганізацыі Алена Вяргейчык. Вядома ж, не застаўся юбіляр і без падарунка ад педагогаў школы: цёплы плед будзе саграваць яго не менш за тыя цёплыя словы, што былі сказаны калегамі. Павіншаваць ветэрана педагагічнай працы прыйшоў і старшыня раённай ветэранскай арганізацыі Валерый Сураўнёў, ён уручыў юбіляру кветкі і знак “Пачэсны ветэран”. Невялікі канцэрт у гонар заслужанага настаўніка падрыхтавалі школьнікі.